[{"text_idx": "#000007", "text": "Tw\u0302r y Jiwbili\u0302, Moel Fama"}, {"text_idx": "#000008", "text": "Dechreuwyd adeiladu Tw\u0302r y Jiwbili\u0302 ar ben Moel Fama i goffa\u0301u Jiwbili\u0302 Aur Sio\u0302r III ym 1810, ond ni chafodd ei gwblhau erioed ac fe\u2019i dinistriwyd i raddau helaeth gan storm ym 1862. Mae gwaelod y tw\u0302r yn dal i sefyll ac mae\u2019n gyfarwydd i drigolion gogledd Cymru fel lwmpyn sgwa\u0302r annodweddiadol ar orwel tonnog Bryniau Clwyd. Pan oeddwn i\u2019n blentyn byddai fy mrawd a\u2019m chwiorydd yn galw Moel Fama \u2018y mynydd efo jeli ar ei ben\u2019."}, {"text_idx": "#000009", "text": "Mae rhai o\u2019m hatgofion cynharaf o fod yn yr awyr agored yn gysylltiedig a\u0302 Moel Fama \u2013 yn cael picnic a chwarae mig yn y grug, a hel llus i wneud gwin, tarten a chrymbl cartref. Un flwyddyn cawsom ein hargyhoeddi gan Dad fod y derwyddon yn aberthu dafad yng nghylch mewnol Tw\u0302r y Jiwbili\u0302 adeg y Flwyddyn Newydd felly fe wnaethom ein gorau i\u2019w dal nhw wrthi. Roedden ni ddiwrnod yn hwyr ond roedd yn syndod i ni serch hynny fod cyn lleied o waed yno! Pan oeddem yn ein harddegau byddem yn dringo i gopa Moel Fama i groesawu\u2019r Flwyddyn Newydd. Ambell waith gallem weld y goleuadau a\u2019r ta\u0302n gwyllt yn Lerpwl a Gwastadedd Swydd Gaer, dro arall byddem yn ceisio cadw\u2019n gynnes yng nghysgod y tw\u0302r wrth i dymestl o law ruo heibio. Tw\u0302r y Jiwbili\u0302 yw fy nhirnod pan fydda i yng ngogledd Cymru \u2013 rydw i\u2019n gwybod yn reddfol ble rydw i mewn perthynas ag ef. A hyd yn oed ar o\u0302l ugain mlynedd yn byw i ffwrdd, fe fydda i\u2019n teimlo fy mod i gartref pan wela i Foel Fama am y tro cyntaf ar daith."}, {"text_idx": "#000011", "text": "Cafodd y ffotograff hwn o\u2019r Tabernacl, Capel y Methodistiaid Calfinaidd Cymraeg, Stryd Powell, Aberystwyth, ei dynnu gan Arthur Chater ym mis Mawrth 1961. Mae\u2019n un o\u2019m hoff luniau am dri rheswm: 1 Yr hen gar yn y stryd. 2. Cofeb y Rhyfel Byd Cyntaf yn y fynedfa. Gafodd ei dylunio gan Mario Rutelli o Rufain, a gre\u0308odd Gofeb Ryfel eiconig (a beiddgar) tref Aberystwyth hefyd. 3. Mae\u2019n gofnod o adeilad crefyddol mawreddog nad yw\u2019n bodoli bellach. Cafodd ei adeiladu ym 1785 a\u2019i ddinistrio gan da\u0302n yn 2008. Cliriwyd y safle yr un flwyddyn er mwyn codi tai."}, {"text_idx": "#000012", "text": "Gallwch gael mwy o wybodaeth am y capel ar Stryd Powell yma: "}]